**Seletuskiri**

**Eesti Rahvusringhäälingu seaduse muutmise seaduse eelnõu juurde**

**1. Sissejuhatus**

Eelnõuga muudetakse Eesti Rahvusringhäälingu seadust (edaspidi ERHS), täiendades Rahvusringhäälingu nõukogu moodustamist reguleerivat § 14 uue lõikega 3, millega sätestatakse nõue, et nõukogu koosseisus peavad olema esindatud mõlemad sugupooled.

Kehtiv ERHS reguleerib Rahvusringhäälingu nõukogu koosseisu ja moodustamise korda, kuid ei sisalda selgesõnalist nõuet soolise esindatuse tagamiseks. Samas on võrdne kohtlemine ning naiste ja meeste võrdõiguslikkus üks põhiline inimõigus ja üldine hüve kõigis ühiskonnaelu valdkondades. Mõlemast soost esindajad toovad otsustusprotsessi erinevaid kogemusi, vaatenurki ja teadmisi, mis vähendab kallutatuse riski ning suurendab Rahvusringhäälingu nõukogu laiapõhjalisust ja usaldusväärsust.

**2. Seaduse eesmärk**

Seaduse eesmärk on tugevdada soolise võrdõiguslikkuse põhimõtte rakendamist Rahvusringhäälingu kõrgeimas juhtorganis ning vältida praegu ja tulevikus olukordi, kus nõukogu koosneks ainult ühest soost isikutest.

**3. Eelnõu sisu ja võrdlev analüüs**

Eelnõuga tehtava muudatusega täiendatakse ERHS § 14 uue lõikega 3. Lisatava lõikega kehtestatakse selgesõnaline ja siduv nõue, mille kohaselt peavad nõukogu koosseisus olema esindatud mõlemad sugupooled.

**4.** **Eelnõu terminoloogia**

Eelnõuga ei võeta kasutusele uusi termineid.

**5. Eelnõu vastavus Euroopa Liidu õigusele**

Eelnõu ei ole otseselt seotud Euroopa Liidu õigusega.

**6. Seaduse mõjud**

Seadusemuudatus aitab tasakaalustada otsustusprotsessi Rahvusringhäälingu nõukogus, tagades, et avalik-õigusliku ringhäälingu juhtimisel oleks esindatud erinevad vaatenurgad ja kogemused. Mõlema sugupoole esindatus suurendab otsuste laiapõhjalisust ning tugevdab Rahvusringhäälingu usaldusväärsust ja legitiimsust avalikkuse silmis.

Muudatus ei avalda negatiivset mõju Rahvusringhäälingu sõltumatusele ega selle seadusest tulenevate ülesannete täitmisele. Samuti ei too muudatus kaasa täiendavaid kulusid ega oma olulist mõju riigieelarvele, kuna see puudutab üksnes nõukogu koosseisu kujundamise põhimõtet.

**7. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud**

Seaduse rakendamisega ei kaasne otseselt täiendavaid kulusid riigi ja kohaliku omavalitsuse tegevustele.

**8. Rakendusaktid**

Seaduse vastuvõtmisega ei kaasne uute rakendusaktide vastuvõtmist.

**9. Seaduse jõustumine**

Käesolev seadus jõustub üldises korras.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Algatavad Sotsiaaldemokraatliku Erakonna fraktsioon, Jaak Aab, Ester Karuse, Tanel Kiik, Andre Hanimägi, Züleyxa Izmailova 10.02.2026. a.

Helmen Kütt

Sotsiaaldemokraatliku Erakonna fraktsiooni aseesimees

Jaak Aab Ester Karuse

Riigikogu liige Riigikogu liige

Andre Hanimägi Tanel Kiik

Riigikogu liige Riigikogu liige

Züleyxa Izmailova

Riigikogu liige